ตลาดหุ้นยุโรปปิดบวก ขานรับ PMI ยูโรโซนแข็งแกร่ง
ตลาดหุ้นยุโรปปิดบวก ขานรับ PMI ยูโรโซนแข็งแกร่ง

25 มี.ค. 2558

ผู้สื่อข่าวรายงานว่า ตลาดหุ้นยุโรปปิดบวกเมื่อคืนนี้ (24 มี.ค.) เนื่องจากนักลงทุนขานรับรายงานของมาร์กิต อิโคโนมิคส์ที่ระบุว่า ดัชนี PMI รวมภาคการผลิตและบริการเบื้องต้นของยูโรโซนในเดือนมี.ค.พุ่งขึ้นระดับสูงสุดในรอบ 46 เดือน นอกจากนี้ ตลาดยังได้แรงหนุนจากการพุ่งขึ้นของหุ้นกลุ่มธนาคาร
โดยดัชนี Stoxx 600 ปรับขึ้น 0.3% ปิดที่ 402.49 จุดและดัชนี CAC-40 ตลาดหุ้นฝรั่งเศสปิดที่ 5,088.28 จุด เพิ่มขึ้น 33.76 จุด หรือ +0.67% ดัชนี DAX ตลาดหุ้นเยอรมันปิดที่ 12,005.69 จุด พุ่งขึ้น 109.85 จุด หรือ +0.92% ดัชนี FTSE 100 ตลาดหุ้นลอนดอนปิดที่ 7,019.68 จุด ลดลง 17.99 จุด หรือ -0.26%
ตลาดหุ้นยุโรปปรับตัวขึ้นหลังจากมาร์กิต อิโคโนมิคส์ เปิดเผยว่า ดัชนี PMI รวมภาคการผลิตและบริการเบื้องต้นของยูโรโซนในเดือนมี.ค. ปรับตัวขึ้นแตะ 54.1 ซึ่งเป็นระดับสูงสุดในรอบ 46 เดือน จากระดับ 53.3 ในเดือนก.พ. บ่งชี้ว่ากิจกรรมในภาคธุรกิจขยายตัวขึ้น
สำหรับดัชนี PMI ภาคบริการเบื้องต้นเดือนมี.ค.ปรับตัวขึ้นมาอยู่ที่ 54.3 ซึ่งสูงสุดในรอบ 46 เดือนเช่นกัน จากระดับ 53.7 ในเดือนก.พ. และดัชนี PMI ภาคการผลิตเบื้องต้นในเดือนมี.ค.เพิ่มขึ้นแตะที่ 51.9 ซึ่งสูงสุดในรอบ 10 เดือน จากระดับ 51.0 ในเดือนก.พ.
ด้านหุ้นกลุ่มธนาคารพุ่งขึ้น โดยหุ้นบังโค ซานตานเดร์ และหุ้นอินเทซา ซานเปาโล ต่างก็ปรับตัวขึ้นกว่า 1.5% ขณะที่หุ้นโซซิเอเต เจนเนอราล ทะยานขึ้น 2.5%
ขณะที่หุ้นสายการบินดอยช์ ลุฟฮันซา ร่วงลง 1.6% หลังจากมีรายงานว่าเครื่องบินแอร์บัส 320 ของสายการบินเจอร์มันวิงส์ (Germanwings) ซึ่งเป็นสายการบินต้นทุนต่ำในเครือลุฟต์ฮันซา ตกลงในบริเวณเทือกเขาแอลป์เมื่อวานนี้ 